text: विदेश मामलों पर गठित संसद की स्थाई समिति चीन सीमा का मौका-ए-मुआयना करेगी। यह समिति कांग्रेस सांसद शशि थरूर की अध्यक्षता में गठित है। बताया जा रहा है कि डोकलाम संकट के बाद स्थिति का जायजा लेने के लिए अगले महीने सिक्किम और अरुणांचल प्रदेश के सीमावर्ती क्षेत्रों का समिति दौरा करेगी। इस टीम में कांग्रेस अध्यक्ष और अमेठी सांसद राहुल गांधी भी शामिल हो सकते हैं।क्योंकि राहुल भी इस कमेटी के सदस्य हैं। यह जानकारी सूत्रों ने दी। रिपोर्ट के मुताबिक समिति डोकलाम में भारत-चीन सैन्य गतिरोध के सभी पहलुओं को देख रही है तथा पूर्ववर्ती विदेश सचिव और मौजूदा विदेश सचिव विजय गोखले इस मामले पर बराबर नजर रखे हैं। वे समिति को बराबर अपडेट भी कर रहे हैं।